**Aproape fără tine**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi vreau să-ţi spun, ca un fugar de rînd,

Ce nu mai are loc într-o poveste,

Că vreau iubirii noastre să mă vînd

La preţul unui vis ce nu mai este.

Iar cînd m-or întreba cît am primit,

Să le răspund că sînt la mine-acasă

Şi că de dorul tău am adormit

Cu capul şi cu mîinile pe masă.

Drum fără rost,

Dinspre ce-a fost,

Şi vechi copaci, care-mi cresc prin amintire,

Ţipăt uitat,

Ceas care-a stat,

Între noi ploi de-argint s-au adunat.

În spaţiul dintre două regăsiri,

Împrăştiat prin zilele bolnave,

Ne creşte mitul marilor zidiri

Într-un proiect al lucrurilor grave.

Şi-atunci ne mai strigăm fără ecou,

Din aripi iuţi, de porumbei, albastre,

Să inventăm alt mit, curat şi nou,

De strajă şi-mplinire vieţii noastre.

Drum fără rost,

Dinspre ce-a fost,

Şi vechi copaci, care-mi cresc prin amintire,

Ţipăt uitat,

Ceas care-a stat,

Între noi ploi de-argint s-au adunat.

Ţi-aduci aminte fostele ninsori,

Cînd ne năşteam ca doi copii pe lume

Şi cînd rîdeam sub zaua grea de nori,

Îmbrăţişăţi, spunîndu-ne pe nume?

Sau vara ce ardea cu semn de foc,

Parc-anunţînd că vine o urgie?

Stau astăzi, toate, pietre de soroc,

În calea unui rîu care se scrie.

Drum fără rost,

Dinspre ce-a fost,

Şi vechi copaci, care-mi cresc prin amintire,

Ţipăt uitat,

Ceas care-a stat,

Între noi ploi de-argint s-au adunat.

Se uită oameni cum deasupra lor,

Pe-un pod de fum, te-aştept la întîlnire,

Şi nu ştiu semn de ce-mi fac să cobor,

Cînd eu sînt cel ce crede în iubire.

Mai calm ca niciodată te aştept

Înc-un sezon să mai întrebi de mine,

Şi-apoi te-ascund în lada mea din piept,

Şi-mi văd de drum aproape fără tine.

Drum fără rost

Dinspre ce-a fost

Şi vechi copaci, care-mi cresc prin amintire,

Ţipăt uitat,

Ceas care-a stat,

Între noi ploi de-argint s-au adunat.

(Din volumul “Înger fără statuie)